b'\n_START_ARTICLE_\nBuena Vistan taistelu\n_START_SECTION_\nTaustaa\n_START_PARAGRAPH_\nKenraali Zachary Taylorin johtama armeija hy\xc3\xb6kk\xc3\xa4si Meksikon\xe2\x80\x93Yhdysvaltain sodan alussa Teksasista Meksikoon. Taylor valtasi 25. syyskuuta 1846 Monterreyn kaupungin. T\xc3\xa4m\xc3\xa4n j\xc3\xa4lkeen h\xc3\xa4n solmi meksikolaisten kanssa tulitauon. Yhdysvaltain presidentti James Polk raivostui tulitauosta, sill\xc3\xa4 h\xc3\xa4nen mielest\xc3\xa4\xc3\xa4n se antoi Meksikon armeijalle mahdollisuuden paeta. Polk menetti kaiken luottamuksen Taylorin sodanjohtokykyyn. Ep\xc3\xa4toivoisena Polk k\xc3\xa4\xc3\xa4ntyi poliittisen vastustajansa kenraali Winfield Scottin puoleen Meksikon sodan ratkaisemiseksi. Scott ehdotti maihinnousua Veracruziin, josta edett\xc3\xa4isiin l\xc3\xa4nteen ja vallattaisiin Meksikon p\xc3\xa4\xc3\xa4kaupunki M\xc3\xa9xico. T\xc3\xa4m\xc3\xa4n j\xc3\xa4lkeen meksikolaiset voitaisiin pakottaa rauhaan. Polk pelk\xc3\xa4si suunnitelman tekev\xc3\xa4n Scottista sodan sankarin ja vahvistavan poliittista vastustajaa. T\xc3\xa4st\xc3\xa4 huolimatta h\xc3\xa4n hyv\xc3\xa4ksyi suunnitelman._NEWLINE_Scottin suunnitelman toteuttamiseksi tarvittiin kokeneita joukkoja. Tammikuussa 1847 Scottin tarvitsemat joukot l\xc3\xa4htiv\xc3\xa4t Taylorin armeijasta kohti rannikkoa. Taylorin teht\xc3\xa4v\xc3\xa4ksi j\xc3\xa4i puolustaa vallattua Monterreyt\xc3\xa4. Taylor oli Whig-puolueen todenn\xc3\xa4k\xc3\xb6inen ehdokas vuoden 1848 presidentinvaaleissa. H\xc3\xa4n ep\xc3\xa4ili, ett\xc3\xa4 Polk ja Scott halusivat tuhota h\xc3\xa4nen poliittisen uransa v\xc3\xa4hent\xc3\xa4m\xc3\xa4ll\xc3\xa4 h\xc3\xa4nen rooliaan sodassa. Taylor raivostui, mutta kielt\xc3\xa4ytyi eroamasta teht\xc3\xa4vist\xc3\xa4\xc3\xa4n, vaikka h\xc3\xa4nt\xc3\xa4 olikin loukattu._NEWLINE_Meksikon kenraali Santa Anna kokosi huonosti harjoitetun 20 000 miehen armeijan San Luis Potos\xc3\xadin, 400 kilometri\xc3\xa4 Monterreyst\xc3\xa4 etel\xc3\xa4\xc3\xa4n. H\xc3\xa4nen tiedustelijansa kaappasivat viestin, josta Santa Anna sai tiet\xc3\xa4\xc3\xa4 Scottin suunnitelmasta ja Taylorin armeijan heikentymisest\xc3\xa4. Santa Annan suunnitelmana oli ly\xc3\xb6d\xc3\xa4 ensin Taylor, jonka j\xc3\xa4lkeen h\xc3\xa4nen vahvistunut armeijansa k\xc3\xa4\xc3\xa4ntyisi etel\xc3\xa4\xc3\xa4n Veracruziin ja l\xc3\xb6isi Scottin maihinnousun. Santa Annan armeija l\xc3\xa4hti marssille kohti pohjoista 2. helmikuuta. Reitti kulki suurimmaksi osaksi aavikolla, jossa oli v\xc3\xa4h\xc3\xa4n vett\xc3\xa4 ja olemattomat laiduntamismahdollisuudet. Marssilla miesten ja hevosten ruokahuolto oli heikkoa ja armeija k\xc3\xa4rsi kylm\xc3\xa4st\xc3\xa4 riitt\xc3\xa4m\xc3\xa4tt\xc3\xb6m\xc3\xa4n vaatetuksen vuoksi. Marssin aikana Santa Annan armeija menetti 5 000 miest\xc3\xa4 tauteihin, v\xc3\xa4symykseen ja karkaamisiin. Armeija saavutti 21. helmikuuta La Encarnaci\xc3\xb3nin, josta oli en\xc3\xa4\xc3\xa4 p\xc3\xa4iv\xc3\xa4matka Taylorin asemiin._NEWLINE_Santa Anna menetti yll\xc3\xa4tyksen tuoman edun, kun Texas Rangerien kapteeni Ben McCulloch livahti meksikolaisten vartioasemien l\xc3\xa4pi ja n\xc3\xa4ki kukkulalta Meksikon armeijan leirin kokonaisuudessaan. Taylor valmistautui meksikolaisten hy\xc3\xb6kk\xc3\xa4ykseen asettamalla joukkonsa puolustukseen Angosturan solaan, l\xc3\xa4helle Buena Vistan haciendaa, yksitoista kilometri\xc3\xa4 Saltillosta etel\xc3\xa4\xc3\xa4n.\n_START_SECTION_\nTaistelu\n_START_PARAGRAPH_\nSantan Annan komentamat 15 000 meksikolaista kohtasivat Taylorin 4 700 miest\xc3\xa4 22. helmikuuta. Santa Annan joukot hy\xc3\xb6kk\xc3\xa4siv\xc3\xa4t Taylorin vasenta siipe\xc3\xa4 vastaan iltap\xc3\xa4iv\xc3\xa4ll\xc3\xa4. Vasen siipi oli asemissa rikkonaisilla kukkuloilla ja se torjui meksikolaisten hy\xc3\xb6kk\xc3\xa4yksen. Taistelut loppuivat pimeyden tultua ja y\xc3\xb6ll\xc3\xa4 satoi vett\xc3\xa4. Seuraavan aamun koitteessa Santa Anna k\xc3\xa4ynnisti p\xc3\xa4\xc3\xa4hy\xc3\xb6kk\xc3\xa4yksens\xc3\xa4 Angosturan solassa. Hy\xc3\xb6kk\xc3\xa4ys torjuttiin ja erityisesti majuri John Washingtonin komentama tykist\xc3\xb6 aiheutti meksikolaisilla raskaat tappiot. Taylorin vasemmalla siivell\xc3\xa4 meksikolaiset menestyiv\xc3\xa4t aluksi, kun he l\xc3\xb6iv\xc3\xa4t 2. Indianan vapaaehtoisrykmentin pakoon ja valtasivat tykist\xc3\xb6patterin. Taylorin vasen siipi katosi, jolloin h\xc3\xa4nen taistelulinjansa keskusta per\xc3\xa4\xc3\xa4ntyi taistellen. Meksikolaisten ratsuv\xc3\xa4ki teki laajan kaartoliikkeen oikealle ja hy\xc3\xb6kk\xc3\xa4si sen j\xc3\xa4lkeen takana ollutta yhdysvaltalaisten kuormastoa vastaan, mutta hy\xc3\xb6kk\xc3\xa4ys torjuttiin. Yhdysvaltalaisten taistelulinja vakiintui ja tykist\xc3\xb6 sek\xc3\xa4 taisteluun l\xc3\xa4hetetty reserviss\xc3\xa4 ollut jalkav\xc3\xa4ki pys\xc3\xa4yttiv\xc3\xa4t meksikolaisten hy\xc3\xb6kk\xc3\xa4yksen vasemman siivell\xc3\xa4. Iltap\xc3\xa4iv\xc3\xa4ll\xc3\xa4 Santa Anna teki toisen hy\xc3\xb6kk\xc3\xa4yksen, mutta yhdysvaltalaiset torjuivat senkin._NEWLINE_Santa Anna halusi pit\xc3\xa4\xc3\xa4 armeijansa koossa, jotta voisi taistella Scottin suunniteltua maihinnousuarmeijaa vastaan. H\xc3\xa4n vet\xc3\xa4ytyi taistelusta kun oli menett\xc3\xa4nyt 3500 miest\xc3\xa4 ja l\xc3\xa4hti etel\xc3\xa4\xc3\xa4n kohti M\xc3\xa9xicoa. Taylor menetti taistelussa 650 miest\xc3\xa4. Buena Vistan taistelu oli ratkaiseva Pohjois-Meksikossa ja k\xc3\xa4yt\xc3\xa4nn\xc3\xb6ss\xc3\xa4 sotatoimet pohjoisessa p\xc3\xa4\xc3\xa4ttyiv\xc3\xa4t siihen.'